Civera: “El patrimoni monumental de Llíria és el millor valor per a la seua dinamització turística”
18 de Gener de 2017

L'alcalde de Llíria, Manolo Civera, ha participat hui en Fitur en una roda de premsa organitzada pel Patronat “València Turisme” per a donar a conéixer una sèrie de municipis que són referents a la província en l'explotació dels recursos patrimonials com a base dels seus productes turístics. El primer edil edetà ha estat acompanyat per la diputada provincial de Turisme Pilar Moncho i els alcaldes de Sagunt Josep Francesc Fernández, de Tavernes de la Valldigna Jordi Juan, i de Gandia Diana Morant.

Manolo Civera ha destacat “l'aposta del projecte de Llíria per posar en valor la ciutat com a centre arqueològic de referència històrica  de tots els valencians”. Per això, hi ha assenyalat que les accions de dinamització turística “estan basades en el seu valuós entorn patrimonial i natural, i estan en sintonia amb l'estratègia de promoció dels productes turístics del Patronat Provincial de Turisme”.

L'alcalde ha ressaltat que Turisme Llíria “treballa en una explotació atractiva i suggestiva d'estos recursos, al mateix temps que racional i sostenible”. En este sentit, ha indicat que els agents vinculats al sector com a empreses de transport, allotjaments, restauració o guies turístics, “poden fer servir esta iniciativa municipal per a elaborar i oferir uns productes que suposaran també retorno econòmic per a la localitat”.

Promoció etapa Vuelta

Amb anterioritat a eixa roda de premsa, Llíria també ha sigut protagonista com a eixida de la sèptima etapa de la Vuelta Ciclista a España 2017. "Per primera vegada, Llíria acull eixa cita com a eixida i serà una gran oportunitat per a donar-nos a conéixer com a poble acollidor, dinàmic i referent", ha manifestat Manolo Civera.